
બધું કેવી રીતે શરૂ થયું
શિક્ષક માર્ગદર્શિકા  ·  જુઓ, સાંભળો અને જીવો – પુસ્તક 1: ઈશ્વર સાથે શરૂઆત

આદિમાં ઈશ્વરે આકાશ તથા પૃથ્વી ઉત્પન્ન કર્યા.



પાઠની રજૂઆત
શરૂઆત
વર્ગને કહો કે તેઓ પોતાની આસપાસ દેખાતી જુદી જુદી વસ્તુઓનાં નામ કહે: ખુરશીઓ, બાંકડા, વૃક્ષો, આકાશ, લોકો વગેરે. આ બધું કોઈએ બનાવ્યું હોવું જોઈએ. તે કોણે બનાવ્યું?
આજના શિક્ષણના મુખ્ય મુદ્દાઓ
	1.ઈશ્વર, જે સર્વત્ર હાજર અને સર્વ બાબતો જાણનાર મહાન આત્મા છે, તેમણે આપણી આસપાસની દરેક વસ્તુ ઉત્પન્ન કરી છે. કદાચ સુથારે બાંકડા અને ખુરશીઓ બનાવ્યાં હોય, પણ લાકડા માટે વૃક્ષો ઈશ્વરે બનાવ્યાં અને માણસને એવું કામ કરવાની કુશળતા આપી.
	2.વર્ગને આંખો પર હાથ મૂકવા કહો, પછી પૂછો કે તેઓને શું દેખાય છે. કંઈ નહિ. ઈશ્વર, જે સર્વશક્તિમાન આત્મા છે, તેમણે શૂન્યમાંથી બધું ઉત્પન્ન કર્યું. બીજું કોઈ એમ કરી શકતું નથી. સુથાર બાંકડો બનાવી શકે, પણ તે તેને શૂન્યમાંથી ઉત્પન્ન કરી શકતો નથી; તેને શરૂઆતમાં થોડું લાકડું જોઈએ.
	3.ચિત્ર 1 બતાવો. આ ચિત્રમાં તમે જે બધું જુઓ છો તે ઈશ્વરે ઉત્પન્ન કર્યું છે. જુદી જુદી વસ્તુઓ તરફ આંગળી ચીંધો અને તમે ચીંધતા જાઓ તેમ બાળકોને તેમનાં નામ કહેવા દો.
	4.ઈશ્વરે સૃષ્ટિનું કામ શરૂ કર્યું તે પહેલાં બધે અંધકાર હતો. પછી ઈશ્વરે કહ્યું, “અજવાળું થાઓ.” તેમણે બોલ્યા કે તરત બધે અજવાળું થઈ ગયું. ઈશ્વર પહેલા દિવસે પોતે જે ઉત્પન્ન કર્યું તેનાથી ઘણા પ્રસન્ન થયા. દિવસે અજવાળું અને રાત્રે અંધકાર હતાં.
	5.બીજા દિવસે ઈશ્વરે પૃથ્વીને તેનો આકાર આપ્યો, જે નારંગી જેવો છે. (નારંગી ન મળે તો એ જ આકારના કોઈ અન્ય ફળનું ઉદાહરણ લો.) વર્ગને નારંગી બતાવો. પછી ઈશ્વરે પૃથ્વીને આકાશથી અલગ કરી.
એ જ રીતે બીજા દિવસોમાં જે ઉત્પન્ન થયું તેનું વર્ણન કરો. બાઇબલની જેમ દરેક વખતે પુનરાવર્તન કરો કે ઈશ્વર પોતાની સૃષ્ટિથી પ્રસન્ન થયા: તે સારું હતું.
	6.ત્રીજા દિવસે કોરી જમીન, સમુદ્રો, વનસ્પતિઓ અને વૃક્ષો ઉત્પન્ન થયાં.
	7.ચોથા દિવસે સૂર્ય, ચંદ્ર અને તારાઓ ઉત્પન્ન થયા.
	8.પાંચમા દિવસે પક્ષીઓ અને સમુદ્રના જીવો ઉત્પન્ન થયાં.
	9.છઠ્ઠા દિવસે ભૂમિ પરનાં પ્રાણીઓ અને પ્રથમ માણસો ઉત્પન્ન થયાં. ઈશ્વરે માણસમાં જીવનનો શ્વાસ ફૂંક્યો. બાઇબલ તેમને આદમ અને હવા કહે છે.
મુખપાઠ કલમ દૃઢ કરાવો
બાળકો કલમ શીખે ત્યારે ચિત્ર 1 વર્ગ જોઈ શકે તેવી જગ્યાએ મૂકો અથવા ઊંચું પકડો.
વાર્તા પ્રત્યે આપણો પ્રતિભાવ
ઈશ્વરે જગત આપણે તેની સંભાળ રાખીએ તે માટે બનાવ્યું છે. આપણે તે કેવી રીતે કરી શકીએ? વર્ગ પાસેથી ઉદાહરણો માગો અને કેટલાક જાતે પણ કહો. અહીં કેટલાંક સૂચનો છે:
જ્યારે પણ એક વૃક્ષ કાપો, ત્યારે બે નાનાં વૃક્ષો વાવો.
વપરાઈ ગયેલું પાણી ફેંકી ન દો; તેનાથી છોડને પાણી આપો.
શાકભાજીની છાલ, રાખ અને પાંદડાંમાંથી ખાતર બનાવો.
તૂટેલો કાચ અને પ્લાસ્ટિક જેવો જોખમી કચરો એક ખાસ જગ્યાએ મૂકો, જેથી કોઈને ઈજા ન થાય.

